Die wêreld in foto’s – 29 Augustus 2018Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. ŉ Ondersteuner gedenk Woensdag Michael Jackson se 60ste verjaardag in Londen met ŉ installasie van ŉ juweelbedekte kroon van bykans vyf meter. Jackson is in 2009 dood. (Foto: Nishat Ahmed, AP) Die veiligheidsraad vergader Woensdag by die Verenigde Nasies (VN) se hoofkantoor in New York oor die huidige situasie in Mianmar en die Rohingya-vlugtelingkrisis. Die VN se sekretaris-generaal, Antonio Guteress, sê dat die internasionale humanitêre oproep oor die Rohingya-krisis “ met 33% aansienlik onderbefonds is”. Bakir Izetbegovic, die Bosniese Moslem-lid van Bosnië se drieparty-presidensie, lê Woensdag ŉ krans by die graf van die voormalige Palestynse leier, Yasser Arafat, in Ramallah. (Foto: Majdi Mohammed, AP) Geesdriftiges gooi mekaar Woensdag met tamaties tydens die jaarlikse Tomatina-tamatiegeveg-fees in Bunol, ’n dorpie 50 km buite Valencia in Spanje. Tomatina is elke jaar ŉ groot toeriste-aantreklikheid. Vragmotors lewer 160 ton tamaties af vir ongeveer 20 000 deelnemers, baie van die buiteland, om mekaar tydens die uur lange oggendfees te bestook. (Foto: Alberto Saiz, AP) Swemmers van Indonesië neem Woensdag deel aan die vroue-sierswemkompetisie by die 18de Asiese Spele in Djakarta, Indonesië. (Foto: Li Xiang, Xinhua)